和李邦直學士沂山祈雨有應
作者：蘇轍
朝代：宋

paragraphs: 宿雪雖盈尺，不救春夏旱。
吁嗟遍野天不聞，歌舞通宵龍一戰。
旋開雲霧布旌旗，復遣雷霆助舒卷。
雨聲一夜洗塵埃，流入溝河朝不見。
但見青青黍與禾，老農起舞行人歌。
汙邪滿車尚可許，供輸到骨期無它。
水行天地有常數，歲歲出入均無頗。
半年分已厭枯槁，及秋更恐憂滂沱。
誰能且共蛟龍語，時布甘澤無庸多。